钦定古今图书集成/明伦汇编/氏族典/第017卷 > 礼记 > 《大传》
## 钦定古今图书集成/明伦汇编/氏族典/第017卷 > 礼记 > 《大传》

“同姓”从宗合族属；“异姓”主名治际会，名著而男女有
别。

〈注〉《合》，合之宗子之家，序昭穆也。异姓，谓来嫁者也。主于母与妇之名耳。际会，婚礼交接之会也。著，明也。母妇之名不明，则人伦乱也。〈疏〉此一节论同姓从宗，异姓主名，明男女有别之事。“同姓从宗”者，同姓，父族也；“从宗”，谓从大小宗也。“合族属”者，谓合聚族人亲疏，使昭为一行，穆为一行，同时食，故曰“合族属”也。“异姓主名，治际会”者，异姓谓他姓之女，来为己姓之妻，系夫之亲，主为母妇之名。夫若为父行，则主母名，夫若子行，则主妇名。治，正也。际会所以主此母妇之名，正婚姻交接会合之事。名著而男女有别者，若母妇之名著，则男女尊卑异等，各有分别，不相淫乱。凡姓族异者，所以别异人也，犹万物皆各有名，以相分别。天子赐姓赐氏，诸侯但赐氏，不得赐姓，降于天子也。故隐八年《左传》云：“无骇卒，公问族于众仲。众仲对曰：‘天子建德，因生以赐姓胙之土而命之氏。诸侯以字为谥，因以为族。官有世功则有官族，邑亦如之’。”以此言之，天子因诸侯先祖所生，赐之曰姓。杜预云：“若舜生妫汭，赐姓曰妫，封舜之后于陈，以所封之土命为氏。舜後姓妫，而氏曰陈。”故郑駮《异义》云：“炎帝姓姜，太皞之所赐也。黄帝姓姬，炎帝之所赐也。故尧赐伯夷姓”曰姜，赐禹姓曰姒，赐契姓曰子，赐稷姓曰姬，著在《书传》。如郑此言，是天子赐姓也。诸侯赐卿大夫以氏，若同姓公之子曰公子，公子之子曰公孙，公孙之子，其亲已远，不得上连于公，故以“王父”字为氏。若适夫人之子，则以五十字伯仲为氏，若鲁之仲孙、季孙是也。若庶子妾子，则以二十字为氏，则展氏、臧氏是也。若异姓，则以父祖官及所食之邑为氏。以官为氏者，若司马、司城是也。以邑为氏者，若韩、赵、魏是也。凡赐氏族者，此为卿乃赐有大功德者，生赐以族，若叔孙得臣是也。虽公子之身，若有大功德，则以公子之字赐以为族，若仲遂是也。其无功德，死后乃赐族，若无骇是也。若子孙不为卿，其君不赐族，子孙自以王父字为族也。氏族对文，别散则通也，故《左传》“问族于众仲”下云“公命以字为展氏”是也。其姓与氏散亦得通，故《春秋》有姜氏、子氏，姜子皆姓而云氏是也。

又

四世而缌，服之穷也。五世袒免，杀同姓也。六世亲属
竭矣。

〈注〉四世共高祖，五世高祖昆弟，六世以外亲尽无属名。

其庶姓别于上，而戚单于下，婚姻可以通乎？

〈注〉问之也。元孙之子，姓别于高祖，五世而无服，姓世所由生。

“系之以姓而弗别”，“缀之以食而弗殊”，“虽百世而婚姻
不通”者，《周道》然也。

〈注〉周之礼，所建者长也。姓，正姓也。始祖为正姓，高祖为庶姓。系之弗别，谓若今宗室属籍也。《周礼》“小史掌定系世，辨昭穆。”〈疏〉此一节，论殷、周统叙宗族之异。其庶姓别于上者，此作《记》之人以殷人五世以后可以通婚，故将殷法以问于周。云周家五世以后，庶姓别异于上，与高祖不同，各为氏族，不共高祖别自为宗，是别于上也。“而戚单于下”者，谓四从兄弟，恩亲尽于下，各自为宗，不相尊敬。庶，众也。高祖以外，人转广远，分姓众多，故曰“庶姓也。高祖以上，复为五宗也。‘婚姻可以通乎’”者，问者既见姓别亲尽，虽是周家婚姻，无可以通乎，问其可通与否。云“元孙之子，姓别于高祖”者，元孙与高祖服属仍同，其姓与高祖不异。元孙之子，则四从兄弟，承高祖父之后，至己五世而无服，各事小宗，因字因官为氏，不同高祖之父，是庶姓别于上，庶姓为众姓也，则氏族之谓也。云“姓世所由生”者，据五世无服，不相禀承，各为氏姓，故云姓世所由生。“系之以姓而弗别”者，《周法》虽庶姓别于上而有世系，连系之以本姓而不分别，若姬氏、姜氏大宗百世不改也。“缀之以食而弗殊”者，连缀族人以饮食之礼，而不殊异也。“虽百世婚姻不通”者，言虽相去百世，而婚姻不得通。“周道然也”者，言周道如此，异于殷也。“姓正姓”者，对氏族为正姓也。云“始祖为正姓”者，若炎帝姓姜，黄帝姓姬。周姓姬本于黄帝，齐姓姜本于炎帝，宋姓子本于契，是始祖为正姓也。云“高祖为庶姓”者，若鲁之三桓，庆父、叔牙、季友之后，及郑之七穆子、游子国之后，为游氏、国氏之等。云“若今宗室属籍也”者，以汉之同宗有属籍，则周家系之以姓是也。云“小史掌定系世”者，《周礼》小史之官，掌

《定帝系世》，本知世代昭穆，故云“定系世，辨昭穆” 也。